Dr Hessel isch noch em Chrieg 1946 Büroläiter vom Vize-UN-Generalsekretär Henri Laugier worde. In deere Funkzioon isch er an de Sitzige vo dr Menscherächtskommissioon drbii gsi. Es git Bricht in de Medie, ass er bi dr Redakzioon vo de Allgemäine Erklärig vo de Menscherächt vo dr UN mitghulfe het, är sälber het aber immer gsäit er sig nume e Züüge vo deene Eräigniss gsi. Dr Hessel isch bis 1951 bi dr UNO bliibe, denn het er im franzöösische Usseministerium z Bariis afo schaffe. Er isch denn Mitarbäiter vom Pierre Mendès-France worde, und wo dä gstürzt isch, het er e baar Joor lang z Vietnam gläbt. 1962 het er in Frankriich d Veräinigung für d Usbildig vo afrikanische und madagassische Arbetnäämer gründet.